Volt Europa

Το **Volt Europa** (συντόμευση **Volt**) είναι ένα φιλοευρωπαϊκό πολιτικό κίνημα με όραμα μιας ομοσπονδιακής Ευρώπης. Είναι ο πανευρωπαϊκός πυρήνας για διάφορα κόμματα σε πολλά κράτη μέλη της ΕΕ. Οι υποψήφιοι βουλευτές του Volt συμμετείχαν σε ένα κοινό, πανευρωπαϊκό μανιφέστο σε οκτώ κράτη μέλη στις εκλογές του Ευρωπαϊκού Κοινοβουλίου τον Μάιο του 2019. Το κίνημα ακολουθεί μια «πανευρωπαϊκή προσέγγιση» σε πολλούς τομείς πολιτικής όπως στην κλιματική αλλαγή, στην μετανάστευση, στην οικονομική ανισότητα, στις διεθνείς συγκρούσεις, στην τρομοκρατία και στο αντίκτυπο της τεχνολογικής επανάστασης στην αγορά εργασίας. Επιπρόσθετα, το Volt στηρίζει την δημιουργία ενός Ευρωπαϊκού Στρατού, κοινό Ευρωπαϊκό χρέος και φορολογία, την πυρηνική ενέργεια, συμπεριλαμβανομένη και την κατασκευή νέων σταθμών πυρηνικής ενέργειας, και πιο ισχυρή οικονομική αλληλεγγύη μεταξύ των μελών-κρατών της ΕΕ.

Αρχικά χρησιμοποιώντας το σύνθημα «Ούτε αριστερά ούτε δεξιά», το Volt θεωρείται πλέον γενικά ως κεντρώο. ή κεντροαριστερά, με έμφαση στην Τεκμηριωμένη χάραξη πολιτικής και την ανταλλαγή βέλτιστων πρακτικών μεταξύ των χωρών και των δήμων της ΕΕ. Προωθεί αυτές τις αρχές τόσο στις τοπικές όσο και στις εθνικές εκλογές.

Με την ίδρυση του τον Μάρτιο του 2017, το πρώτο τοπικό κόμμα του Volt ιδρύθηκε στο Αμβούργο της Γερμανίας, ένα χρόνο αργότερα. Από τότε, το Volt έχει αναπτύξει τοπικές ομάδες σε όλα τα κράτη μέλη της ΕΕ, καθώς και σε χώρες εκτός ΕΕ, όπως η Αλβανία, η Ελβετία, το Κόσοβο, η Ουκρανία και το Ηνωμένο Βασίλειο. Οι τοπικές ομάδες του Volt είναι πλέον εγγεγραμμένα πολιτικά κόμματα σε πολλές από αυτές τις χώρες, με την πιο πρόσφατη επέκταση να γίνεται στην Κύπρο και τη Ρουμανία.

Παρά την οργάνωσή του και το γεγονός ότι αναφέρεται ως «Ευρωπαϊκό κόμμα» ή «διακρατικό κόμμα», το Volt δεν πληροί ακόμη τις προϋποθέσεις για να εγγραφεί ως Ευρωπαϊκό πολιτικό κόμμα.

__TOC__

## Ιστορία

Το Volt Europa ιδρύθηκε στις 29 Μαρτίου 2017 από τους Αντρέα Βενζόν, Κολόμπ Καέν-Σαλβαδόρ και Νταμιάν Μπεσελάγκερ, την ίδια ημέρα που το Ηνωμένο Βασίλειο ανακοίνωσε επίσημα την πρόθεσή του να αποχωρήσει από την Ευρωπαϊκή Ένωση. Σύμφωνα με τη δική τους δήλωση, η ίδρυση του Volt ήταν μια αντίδραση στην αύξηση του λαϊκισμού στον κόσμο, καθώς και στο Brexit. Ο Βενζόν έγινε πρόεδρος, ο Μπεσελάγκερ έγινε αντιπρόεδρος και η Καέν-Σαλβαδόρ έγινε αρχηγός πολιτικής. Τον Μάρτιο του 2018, το πρώτο εθνικό θυγατρικό κόμμα ιδρύθηκε στο Αμβούργο της Γερμανίας. Από τότε, το Volt έχει ιδρύσει τοπικές ομάδες σε κάθε κράτος μέλος της ΕΕ και είναι εγγεγραμμένο ως νόμιμο κόμμα σε πολλές από αυτές τις χώρες. 

### Ευρωεκλογές 2019

Στις 27 και 28 Οκτωβρίου 2018, το Volt Europa πραγματοποίησε τη Γενική του Συνέλευση στο Άμστερνταμ, όπου υιοθέτησε τη Διακήρυξη του Άμστερνταμ, η οποία αποτέλεσε και το προεκλογικό του πρόγραμμα για τις εκλογές του Ευρωπαϊκού Κοινοβουλίου. Το κόμμα είχε προηγουμένως συγκεντρωθεί στο Βερολίνο, το Βουκουρέστι και το Παρίσι.

Από τις 22 έως τις 24 Μαρτίου 2019, το Volt Europa διοργάνωσε το πρώτο του Ευρωπαϊκό Συνέδριο στη Ρώμη, παρουσιάζοντας τους υποψηφίους του για τις ευρωεκλογές του 2019. Στον κατάλογο των κύριων ομιλητών περιλαμβάνονταν ο Πάολο Τζεντιλόνι (πρώην Πρωθυπουργός της Ιταλίας και Πρόεδρος του Ιταλικού Δημοκρατικού Κόμματος), η Έμμα Μπονίνο (Ιταλίδα γερουσιαστής και πρώην Ευρωπαία Επίτροπος για την Υγεία και την Ασφάλεια των Τροφίμων), ο Ενρίκο Τζιοβανίνι (πρώην υπουργός της Ιταλικής κυβέρνησης), η Μαρτσέλα Πανούτσι (γενική διευθύντρια της Γενικής Συνομοσπονδίας Ιταλικής Βιομηχανίας), ο Σάντρο Γκότζι (πρόεδρος της Ένωσης Ευρωπαίων Ομοσπονδιακών) και ο Αντόνιο Ναβάρα (πρόεδρος του Μεσογειακού Κέντρου για την Κλιματική Αλλαγή).

Κατά τις εκλογές για το Ευρωπαϊκό Κοινοβούλιο τον Μάιο του 2019, το κόμμα κέρδισε μία έδρα με το 0,7% των ψήφων στη Γερμανία, με τον Νταμιάν Μπεσελάγκερ να γίνεται ο πρώτος ευρωβουλευτής του κόμματος.

Στις 9 Ιουνίου 2019, μετά από πανευρωπαϊκή ψηφοφορία των μελών του κόμματος, το Volt αποφάσισε να ενταχθεί στην ομάδα των Οι Πράσινοι-Ευρωπαϊκή Ελεύθερη Συμμαχία στο Ευρωπαϊκό Κοινοβούλιο. Στο μέλλον, το Volt ελπίζει να μπορέσει να σχηματίσει τη δική του ευρωομάδα στο Ευρωπαϊκό Κοινοβούλιο, κάτι που απαιτεί τουλάχιστον 25 ευρωβουλευτές από τουλάχιστον επτά διαφορετικά κράτη μέλη.

### Εκλογή νέου διοικητικού συμβουλίου και πρώτη πανευρωπαϊκή ψηφιακή συνέλευση

Από τις 12 έως τις 13 Οκτωβρίου 2019, η Volt Europa πραγματοποίησε τη γενική της συνέλευση στη Σόφια για να εκλέξει το νέο διοικητικό συμβούλιο της Volt Europa. Ενώ μέχρι τότε η Volt ήταν μια μη κερδοσκοπική οργάνωση ASBL με λίγα μόνο εγγεγραμμένα μέλη, με έδρα το Λουξεμβούργο, μετατράπηκε σε AISBL (διεθνή μη κερδοσκοπική οργάνωση) σύμφωνα με το βελγικό δίκαιο.  Στη δομή της AISBL, όλα τα μέλη του κινήματος Volt, καθώς και τα τοπικά παραρτήματα, μπορούσαν να γίνουν μέλη με δικαίωμα ψήφου. Το καταστατικό της Volt Europa προβλέπει μια γενική συνέλευση, ανοιχτή σε όλα τα μέλη, η οποία αποφασίζει για σημαντικά θέματα και εκλέγει ένα διοικητικό συμβούλιο εννέα μελών με ισορροπημένη εκπροσώπηση των δύο φύλων.

Η γενική συνέλευση του Volt για την άνοιξη του 2020 είχε προγραμματιστεί να πραγματοποιηθεί στη Λισαβόνα, αλλά λόγω της πανδημίας COVID-19, το κόμμα πραγματοποίησε μια ψηφιακή γενική συνέλευση, η οποία περιελάμβανε μια απόφαση σχετικά με το πρόγραμμά του μέχρι το 2024.

Από τις 16 έως τις 17 Οκτωβρίου 2021, το Volt Europa διοργάνωσε τη Γενική του Συνέλευση στη Λισαβόνα της Πορτογαλίας, την πρώτη δια-ζώσης Γενική Συνέλευση από το 2019. Κατά τη διάρκεια της Γενικής Συνέλευσης του 2021, ο Ρενιέ φαν Λάνσοτ, ο οποίος ήταν συνπρόεδρος από τη Γενική Συνέλευση στη Σόφια το 2019, επανεκλέχθηκε. Η Φραντσέσκα Ρομάνα Ντ'Αντουόνο από την Ιταλία εκλέχθηκε συμπρόεδρος. Ο Γιοχάνες Χάινριχ από την Ελβετία εκλέχθηκε ταμίας. Τα έξι μη εκτελεστικά μέλη του διοικητικού συμβουλίου που εκλέχθηκαν ήταν: Ινές Κονσόνι, Ανουκ Οομς, Λουτσία Νας, Θορ Λάρχολμ, Σαρλ Εβέν και Λούκας Αμορέλι Ριμπέιρο Κορνέξλ.

### Ευρωεκλογές 2024
Στις 27 Νοεμβρίου 2023, το Volt ενέκρινε το κοινό Ευρωπαϊκό εκλογικό του πρόγραμμα κατά τη Γενική Συνέλευση που πραγματοποιήθηκε στο Παρίσι. Σε μεταγενέστερη συνάντηση στις Βρυξέλλες στις 7 Απριλίου 2024, το κόμμα εξέλεξε τη Σόφι ιν'τ Βελντ και τον Νταμιάν Μπεσελάγκερ ως επικεφαλής υποψηφίους για τις εκλογές του Ευρωπαϊκού Κοινοβουλίου του 2024, επιλέγοντας επίσης μία συμβολική διακρατική λίστα υποψηφίων.

Μετά τις εκλογές, το Volt αύξησε τον αριθμό των εδρών του από 2 σε 5, με 3 έδρες από τη Γερμανία και 2 από την Ολλανδία. Το Volt ανακοίνωσε ότι θα ξεκινήσει διαπραγματεύσεις με τις ομάδες των Πρασίνων/ΕΕΣ και Ανανεώστε την Ευρώπη στο Ευρωπαϊκό Κοινοβούλιο και θα αφήσει τα μέλη του να ψηφίσουν για το ποια ομάδα θα ενταχθεί. Μετά από ομόφωνη σύσταση των νεοεκλεγμένων ευρωβουλευτών του, το 87% των μελών του κόμματος που ψήφισαν επέλεξαν να παραμείνουν με την ομάδα των Πρασίνων/ΕΕΣ.

## Όνομα
Το Volt Europa ιδρύθηκε ως μη κερδοσκοπικός σύλλογος (ASBL) στο Λουξεμβούργο με την επωνυμία «Volt Europa», εγκαταλείποντας την προηγούμενη ονομασία Vox Europe για να αποφευχθεί οποιαδήποτε σύγχυση με ένα ομώνυμο ακροδεξιό ισπανικό κόμμα. 

Το όνομα «Volt» επιλέχθηκε λόγω της ομοιότητάς του με το αρχικό όνομα και της πρόσθετης σημασίας του, που συμβολίζει την εισαγωγή της τάσης στην πολιτική. Επιπλέον, τόσο ο όρος «Volt» όσο και η λατινική εκδοχή του ονόματος της Ευρωπαϊκής ηπείρου είναι κατανοητά σε όλες τις Ευρωπαϊκές γλώσσες, επομένως, ως διαηπειρωτικό κίνημα, το Volt Europa δεν χρειάζεται να μεταφράσει το όνομά του, εκτός από τις γλώσσες που χρησιμοποιούν μη λατινικό αλφάβητο (όπως η Βουλγαρία, η Κύπρος, η Ελλάδα και η Ουκρανία). 

## Ιδεολογία και πολιτικές
Το Volt προσδιόρισε (το 2018) τι αποκαλεί **Τις 5+1 βασικές προκλήσεις** που είναι:

*1. **Έξυπνο κράτος** - ψηφιοποίηση δημόσιων υπηρεσιών
*2. **Οικονομική αναγέννηση** - μίξη κυκλικής, πράσινης και μπλε οικονομίας
*3. **Κοινωνική ισότητα** - ανθρώπινα δικαιώματα συν ισότητα ευκαιριών και φύλου και ανοχή πολιτιστικών διαφορών
*4. **Παγκόσμια ισορροπία** - Θέσπιση βιώσιμων και υπεύθυνων πολιτικών στον τομέα της γεωργίας και του εμπορίου, αντιμετώπιση της κλιματικής αλλαγής και των προσφυγικών κρίσεων, υποστήριξη της μετανάστευσης εργασίας και της αναπτυξιακής συνεργασίας
*5. **Ενδυνάμωση των πολιτών** - μεγαλύτερη επικουρικότητα με κοινωνική ευθύνη και συμμετοχική δημοκρατία
***+1 Ευρωπαϊκή μεταρρύθμιση** - Ομοσπονδία κρατών της ΕΕ, αλλά μεγαλύτερες ευθύνες για τις περιφέρειες και τις πόλεις της

Σε οικονομικά θέματα, το Volt Europa υποστηρίζει την ψηφιοποίηση, τις επενδύσεις στην πράσινη και μπλε οικονομία, τα μέτρα για την καταπολέμηση της φτώχειας και της ανισότητας (συμπεριλαμβανομένου ενός Ευρωπαϊκού ελάχιστου εισοδήματος τουλάχιστον 40% του μέσου μισθού), ένα πιο ολοκληρωμένο Ευρωπαϊκό φορολογικό σύστημα με αποκλειστικά Ευρωπαϊκούς φόρους και τη χρήση συμπράξεων δημόσιου-ιδιωτικού τομέα. Υποστηρίζει επίσης την αύξηση των δαπανών για την κοινωνική πρόνοια, ιδίως σε σχέση με την εκπαίδευση και την υγειονομική περίθαλψη. Το Volt έχει υποστηρίξει ένα Ευρωπαϊκό βασικό εισόδημα, βασισμένο σε ένα «αρνητικό φορολογικό σύστημα». Σε αυτό το μοντέλο, τα άτομα που βγάζουν κάτω από ένα καθορισμένο όριο λαμβάνουν πληρωμές αντί να πληρώνουν φόρους, παρέχοντας ένα δίχτυ ασφαλείας και παρέχοντας κίνητρα για εργασία.

Στα κοινωνικά ζητήματα, το Volt αντιτάσσεται στον σεξισμό και τον ρατσισμό και στηρίζει τα δικαιώματα της ΛΟΑΤΚΙ+ κοινότητας.

Το Volt υποστηρίζει επίσης βαθιές μεταρρυθμίσεις στα θεσμικά όργανα της ΕΕ, συμπεριλαμβανομένης της κοινής διαχείρισης της μετανάστευσης και της προστασίας των συνόρων, ενός Ευρωπαϊκού στρατού και κοινού Ευρωπαϊκού χρέους και φορολογίας. Υποστηρίζει ότι πρέπει να δημιουργηθεί ένας Ευρωπαϊκός στρατός και ότι η σχέση μεταξύ της ΕΕ και του ΝΑΤΟ πρέπει να επανεξεταστεί και να εξισορροπηθεί.

Το Volt υποστηρίζει την ιδέα μιας ομοσπονδιακής Ευρώπης με ένα ισχυρό Ευρωπαϊκό Κοινοβούλιο, προκειμένου να δημιουργηθεί μια ενιαία Ευρωπαϊκή φωνή στη διεθνή σκηνή. Θα πρέπει να υπάρχει μια ευρωπαϊκή κυβέρνηση, εκλεγμένη και υπόλογη στο κοινοβούλιο, αντί για μια ευρωπαϊκή επιτροπή. Ο ευρωπαϊκός εκλογικός νόμος θα πρέπει να είναι ομοιόμορφος σε όλα τα κράτη μέλη, το Ευρωπαϊκό Κοινοβούλιο θα πρέπει να αποκτήσει το δικαίωμα να προτείνει νόμους από μόνο του και το Ευρωπαϊκό Συμβούλιο θα πρέπει να μετατραπεί σε δεύτερος θάλαμος της βουλής με παλινδρομικό σύστημα ψηφοφορίας, ώστε να εξισορροπηθεί η κυριαρχία των μεγαλύτερων κρατών. Το Volt υποστηρίζει τη διεξαγωγή δημοψηφίσματος σε όλα τα κράτη μέλη, το οποίο θα νομιμοποιεί ένα τέτοιο σύνταγμα για τα κράτη μέλη που συμφωνούν να σχηματίσουν μια κεντρική ένωση, ακόμη και αν δεν συμφωνούν όλα τα κράτη μέλη.

Όσον αφορά την περιβαλλοντική πολιτική, το Volt έχει δεσμευτεί για την επίτευξη του στόχου  της Συμφωνίας του Παρισιού. Για την υλοποίηση του στόχου, το Volt προτείνει ένα ευρύ σύστημα εμπορίας πιστοποιητικών, τα έσοδα του οποίου θα πρέπει να αναδιανέμονται στους πολίτες. Το Volt υποστηρίζει τις επενδύσεις στην πυρηνική ενέργεια για τη συντήρηση και την κατασκευή νέων αντιδραστήρων, εφόσον πληρούνται τα πρότυπα ασφάλειας. Προωθεί ένα ευρωπαϊκό ενεργειακό δίκτυο για την ενοποίηση της παραγωγής και της διανομής στην ενιαία ευρωπαϊκή αγορά.

Σε αντίθεση με άλλα κινήματα που προωθούν την ευρωπαϊκή ολοκλήρωση, όπως το Pulse of Europe ή η Ένωση για την Ομοσπονδία της Ευρώπης, το Volt έχει συμμετάσχει σε εκλογές σε όλα τα επίπεδα της κυβέρνησης ως πολιτικό κόμμα. Ο πρώτος σημαντικός στόχος του ήταν οι Ευρωπαϊκές εκλογές του Μαΐου 2019. Το Volt έχει συμμετάσχει με επιτυχία σε τοπικές, εθνικές και ευρωπαϊκές εκλογές.

Το 2024, το Volt δημοσίευσε το «Electoral Moonshot Programme», το εκλογικό του πρόγραμμα για τις ευρωπαϊκές εκλογές του 2024, με ολοκληρωμένες προτάσεις πολιτικής οργανωμένες σε πέντε πυλώνες: η γεωπολιτική ηγεσία της Ευρώπης, η ποιότητα ζωής, η ανθρωπιστική μετανάστευση, η σημασία της ψήφου και ένας βιώσιμος πλανήτης. Το πρόγραμμα είναι διαθέσιμο σε 7 γλώσσες.

## Οργάνωση και διοίκηση
Η δομή του Volt Europa είναι παρόμοια με αυτή των κομμάτων σε ομοσπονδιακά πολιτικά συστήματα, όπως η Γερμανία. Το Volt Europa είναι εγγεγραμμένο ως διεθνής μη κερδοσκοπικός οργανισμός (AISBL), σύμφωνα με το βελγικό δίκαιο. Τα μέλη του Volt Europa αποτελούνται τόσο από τοπικά πολιτικά παραρτήματα, τα οποία συχνά συσταίνονται σύμφωνα με την εθνική νομοθεσία, εκλέγουν τοπική ηγεσία και συχνά έχουν περαιτέρω υποεπίπεδα, όσο και από όλα τα μεμονωμένα μέλη. Τα μεμονωμένα μέλη έχουν συχνά διπλή ιδιότητα μέλους τόσο στο Volt Europa όσο και σε ένα εθνικό παράρτημα.

Η ανώτατη αρχή του κόμματος είναι η Γενική Συνέλευση, η οποία αποτελείται από όλα τα μέλη της AISBL και μπορεί να ψηφίζει προτάσεις για όλα τα θέματα που αφορούν τον οργανισμό. Η Γενική Συνέλευση είναι ανοιχτή χωρίς σύστημα αντιπροσώπων, αν και ορισμένα τοπικά παραρτήματα χρησιμοποιούν συστήματα αντιπροσώπων (π.χ. Volt Germany). Η Γενική Συνέλευση εκλέγει πενταμελή ενδοκομματική νομική επιτροπή (Όργανο Επίλυσης Διαφορών).

Όλα τα τοπικά παραρτήματα του Volt Europa στέλνουν εκπροσώπους στο Συμβούλιο Χωρών, του οποίου ο επίσημος ρόλος περιορίζεται στην απόφαση για την αποδοχή νέων ενώσεων μελών και πολιτικών συμμαχιών σε ευρωπαϊκό επίπεδο. Ωστόσο, ανεπίσημα το Συμβούλιο Χωρών έχει σημαντικό ρόλο στη συμβουλευτική και την εποπτεία του έργου του Ευρωπαϊκού Συμβουλίου.

### Συμπρόεδροι του Volt Europa

## Χρηματοδότηση
Σύμφωνα με τους οικονομικούς λογαριασμούς του κόμματος, το μεγαλύτερο μέρος των εσόδων του προέρχεται από τις συνδρομές των μελών και τις δωρεές. Τα εθνικά παραρτήματα παρέχουν το 25% των συνδρομών των μελών τους στο Volt Europa για τη χρηματοδότηση της λειτουργίας του. Το Volt ισχυρίζεται ότι δημοσιεύει κάθε δωρεά που υπερβαίνει τα 3.000 ευρώ ανά δωρεά ή δωρητή ετησίως εντός 15 ημερών από την παραλαβή της στον ιστότοπο του κόμματος και ότι τα εθνικά και τοπικά τμήματά του τηρούν τον ίδιο κανόνα. Στις 9 Μαΐου 2021, το Volt ανακοίνωσε ότι συγκέντρωσε 40.000 ευρώ σε τρεις εβδομάδες στο πλαίσιο μιας εκστρατείας συγκέντρωσης χρημάτων ενόψει των Ευρωεκλογών του 2024.

Η Volt έχει λάβει αρκετές μεγάλες δωρεές από εταιρείες του τομέα της στέγασης και των νεοσύστατων επιχειρήσεων. Οι μεγαλύτεροι δωρητές της είναι ο ιδρυτής της Elastic Στίβεν Σούρμαν με 500.000 ευρώ μέσω του ιδρύματος Dreamery, ο Μάρκ Ντρέσμαν, κληρονόμος του Αντόν Ντρέσμαν της ολλανδικής εταιρείας λιανικής Vroom & Dreesmann με περίπου 160.000 ευρώ, και ο Κρίστιαν Όλντεντορφ, κληρονόμος της γερμανικής ναυτιλιακής εταιρείας Oldendorff Carriers με περίπου 120.000 ευρώ. Ο ιδρυτής της TomTom Πέτερ-Φρανς Πάουελς έχει δωρίσει 100.000 ευρώ. Η ΜΚΟ JoinPolitics έχει δωρίσει 50.000 ευρώ στο Volt Γερμανίας για ένα κοινό έργο («Team Europa») με στόχο την κινητοποίηση υποψηφίων μειονοτήτων για τις ευρωεκλογές.

## Τοπικά παραρτήματα
### Αλβανία
Το Volt Αλβανίας (αλβ. Volt Shqipëri) δεν είναι εγγεγραμμένο ως κόμμα στην Αλβανία, αλλά δραστηριοποιείται ως μέρος του κινήματος σε εθνικό επίπεδο και συμμετέχει στο ευρωπαϊκό επίπεδο του Volt.

### Αυστρία
Το Volt Αυστρίας (γερ. Volt Österreich) είναι το εγγεγραμμένο πολιτικό κόμμα του Volt στην Αυστρία. Το κόμμα σχεδίαζε να συμμετάσχει στις ευρωεκλογές του 2019, αλλά δεν κατάφερε να συγκεντρώσει τις απαιτούμενες 2.600 υπογραφές εγκαίρως για να συμμετάσχει στις εκλογές. Έκτοτε, το κόμμα συμμετείχε σε ορισμένες τοπικές εκλογές, αλλά δεν έλαβε εντολή. Σκόπευε να συμμετάσχει στις ευρωπαϊκές εκλογές του 2024 και υποσχέθηκε να δώσει σε δύο από τους υπογράφοντες εισιτήρια για μια συναυλία της Τέιλορ Σουίφτ, αλλά αυτό δεν αποδείχθηκε αποτελεσματικό, καθώς το κόμμα δεν συγκέντρωσε αρκετές υπογραφές.

### Βέλγιο
Το Volt Βελγίου (ολλ. Volt België, γαλ. Volt Belgique, γερ. Volt Belgien) είναι το εγγεγραμμένο πολιτικό κόμμα του Volt στο Βέλγιο. Το Volt Βελγίου ήταν το πρώτο τμήμα που συμμετείχε στις εκλογές, όταν έλαβε μέρος στις Βελγικές τοπικές εκλογές 2018 στο Ιξέλ και στο Έτερμπεεκ και επίσης μοιράστηκε μία λίστα με το τοπικό Κόμμα Πειρατών (Paars) για την Αμβέρσα. Κατά τις ευρωεκλογές του 2019, το Volt συμμετείχε στο Εκλογικό κολέγιο ολλανδόφωνων, λαμβάνοντας 0,48% των ψήφων, ποσοστό που δεν ήταν αρκετό για να κερδίσει έδρα.

### Βουλγαρία

Το Volt Βουλγαρίας (βουλ. Волт България) συμμετείχε και στις τρεις βουλευτικές εκλογές του 2021, στις δύο πρώτες ως μέλος της αντικυβερνητικής συμμαχίας Σηκωθείτε! Έξω η Μαφία! (ISMV) και στην τρίτη υπό την συμμαχία Συνεχίζουμε την Αλλαγή (PP). Η συμμαχία ISMV κέρδισε έδρες και στις δύο εκλογές, αλλά καμία από αυτές δεν απονεμήθηκε σε μέλος του Volt. Η συμμαχία PP κέρδισε τις εκλογές του Νοέμβρη του 2021 και έτσι το Volt κέρδισε δύο έδρες, τις οποίες υπερασπίστηκε επιτυχώς στις βουλευτικές εκλογές του 2022. Ο Ναστιμίρ Ανανίεφ υπηρέτησε ως πρόεδρος της κοινοβουλευτικής επιτροπής της Περιφερειακής Επιτροπής, καθώς και ως αντιπρόεδρος της κοινοβουλευτικής ομάδας Συνεχίζουμε την Αλλαγή, ενώ η Βεντσίσλαβα Λιουμπένoβα υπηρέτησε ως πρόεδρος της επιτροπής εξωτερικών σχέσεων. Στις βουλευτικές εκλογές του 2024, το κόμμα έχασε την μοναδική του έδρα του στο κοινοβούλιο.

### Γαλλία
Το Volt Γαλλίας (γαλ. Volt France) ιδρύθηκε ως το ένατο εθνικό παράρτημα του Volt Europa και διαθέτει εννέα ενεργά παραρτήματα, με «ομάδες πόλεων» στη Γκρενόμπλ, τη Λιλ, τη Λυών, τη Νάντη, τη Νίκαια, το Παρίσι, τη Ρεν και δύο διασυνοριακά παραρτήματα στο Άιν-Γενεύη και στο Στρασβούργο-Κελ.

Το κόμμα δεν μπόρεσε να συμμετάσχει στις ευρωεκλογές του 2019 λόγω έλλειψης χρηματοδότησης. Το 2020, το Volt Γαλλίας συμμετείχε στις δημοτικές εκλογές. Το κόμμα συμμετείχε σε συνασπισμό με τους Πράσινους στη Λιλ, όπου έλαβε 24,5% στον πρώτο γύρο και έχασε στον δεύτερο γύρο με 39,4%. ως συνασπισμός με το «100% citoyens» στη Λυών, λαμβάνοντας 3,4% και 1,6% σε δύο περιφέρειες και μόνο στο 9ο διαμέρισμα του Παρισιού, λαμβάνοντας 0,5% στον πρώτο γύρο.

Στις βουλευτικές εκλογές του 2022, το κόμμα συμμετείχε σε 17 από τις 577 εκλογικές περιφέρειες, συμπεριλαμβανομένων των εκλογικών περιφερειών στο εξωτερικό. Το κόμμα πέτυχε το καλύτερο αποτέλεσμα στις εθνικές εκλογικές περιφέρειες στην 5η εκλογική περιφέρεια του νομού Πυρηναίων-Ατλαντικών με 3,25%. Το καλύτερο συνολικό εκλογικό αποτέλεσμα που πέτυχε το Volt ήταν στην 7η εκλογική περιφέρεια των Γάλλων του εξωτερικού (Κεντρική Ευρώπη) με 4,97%.

Στις ευρωεκλογές του 2024, το κόμμα συμμετείχε ως μέλος της συμμαχίας Europe Territoires Écologie, αλλά δεν κατάφερε να κερδίσει καμία έδρα.

### Γερμανία
Το Volt Γερμανίας (γερ. Volt Deutschland) έγινε εγγεγραμμένο πολιτικό κόμμα στη Γερμανία το 2018, γεγονός που του επέτρεψε να συμμετάσχει στις γερμανικές εκλογές. Το βασικό πρόγραμμα του Volt Γερμανίας βασίζεται σε μια πρόταση πολιτικής, η οποία είναι επίσης θεμελιώδης για το Volt Europa. Ο αρχικός στόχος του γερμανικού παραρτήματος ήταν οι πέντε «προκλήσεις» της «έξυπνης πολιτείας, της κοινωνικής ισότητας, της οικονομικής αναγέννησης, της πολιτικά ενεργού ιθαγένειας» και της «παγκόσμιας ισορροπίας». Επιδιώκει επίσης να εφαρμόσει μια συνολική πολιτική διακρατικής μεταρρύθμισης της ΕΕ, σύμφωνα με τα προγράμματα τόσο του Volt Γερμανίας όσο και του Volt Europa.  Το πρόγραμμα του Volt Γερμανίας για τις Ευρωεκλογές του 2019 ήταν πανομοιότυπο με αυτό όλων των άλλων ευρωπαϊκών παραρτημάτων. Υιοθετήθηκε ως «Διακήρυξη του Άμστερνταμ» από όλα τα παραρτήματα του Volt τον Οκτώβριο του 2018.

Στις ευρωεκλογές του 2019, το Volt Γερμανίας έλαβε 248.824 ψήφους, το 0,7% του συνόλου των ψήφων στη Γερμανία. Ως αποτέλεσμα, ο επικεφαλής υποψήφιος του Volt Γερμανίας, Νταμιάν Μπεσελάγκερ, κέρδισε μία από τις 96 έδρες της Γερμανίας στο Ευρωπαϊκό Κοινοβούλιο.

Το Volt Γερμανίας κέρδισε μεμονωμένες έδρες σε διάφορα δημοτικά συμβούλια. Στις τοπικές εκλογές που πραγματοποιήθηκαν την ίδια ημέρα με τις ευρωπαϊκές εκλογές του 2019, το Volt έλαβε το 1,2% των ψήφων για τις εκλογές του δημοτικού συμβουλίου στο Μάιντς, κερδίζοντας 1 έδρα. Στις τοπικές εκλογές της Βαυαρίας το 2020, το κόμμα κέρδισε από μία έδρα στο Μπάμπεργκ και στο Μόναχο. Στο Μόναχο, ο Volt εντάχθηκε στη συνέχεια στην κυβερνητική συμμαχία με τους Σοσιαλδημοκράτες. Αργότερα εκείνο το έτος, το κόμμα κέρδισε έδρες στα δημοτικά συμβούλια των πόλεων Κολωνία, Βόννη, Άαχεν, Ζίγκεν, Μύνστερ, Ντίσελντορφ και Πάντερμπορν. Το Volt ήταν ιδιαίτερα ισχυρό στην Κολωνία και τη Βόννη, όπου έλαβε περίπου το 5% των ψήφων, με αποτέλεσμα να κερδίσει τέσσερις και τρεις έδρες, αντίστοιχα. Το κόμμα κέρδισε επίσης έδρες στο Ντάρμσταντ, στη Φρανκφούρτη, στο Βισμπάντεν, στη Φούλντα και στο Χόιζενσταμμ στις τοπικές εκλογές της Έσσης του 2021. Το 6,5% των ψήφων στο Ντάρμστατ, με το οποίο κέρδισε πέντε από τις 71 έδρες, ήταν το καλύτερο αποτέλεσμα που έχει επιτύχει ποτέ το κόμμα σε γερμανικό δημοτικό συμβούλιο.

Στις ευρωεκλογές του 2024, το Volt Γερμανίας έλαβε 1.023.161 ψήφους (2,6%), που μεταφράζονται σε τρεις έδρες στο Ευρωπαϊκό Κοινοβούλιο. Οι ευρωβουλευτές που εκλέχθηκαν ήταν ο Νταμιάν Μπεσελάγκερ, η Νέλα Ριλ και ο Κάι Τέγκετχοφ.

### Δανία
Το Δανέζικο παράρτημα του Volt, (δαν. Volt Danmark), ιδρύθηκε στις 21 Ιουλίου 2018. Το κόμμα συμμετείχε για πρώτη φορά σε εκλογές τον Νοέμβριο του 2021, στις δημοτικές εκλογές του Φρέντερικσμπεργκ. Το Volt έλαβε 105 ψήφους (0,2%) και ως εκ τούτου δεν κέρδισε καμία έδρα. Το κόμμα χρειάζεται 21.195 ψηφιακές υπογραφές για να είναι επιλέξιμο για τις εθνικές εκλογές, καθώς και 70.680 για να συμμετάσχει στις ευρωπαϊκές εκλογές του 2024.

### Ελβετία
Το Volt Ελβετίας (γερ. Volt Schweiz, γαλ. Volt Suisse, αγγλ. Volt Switzerland, ιταλ. Volt Svizzera) ιδρύθηκε στις 9 Οκτωβρίου 2019. Υπάρχουν ομάδες στη Γενεύη, στη Ζυρίχη, στη Βασιλεία, στη Βέρνη και στο Λουγκάνο. Τον Φεβρουάριο του 2020, η Volt συμμετείχε στην Επιτροπή Ενότητας για την Ελεύθερη Κυκλοφορία Προσώπων. Σκοπός της είναι να αντιμετωπίσει τα προβλήματα των αλλοδαπών και των Ελβετών με μεταναστευτικό υπόβαθρο ώστε να επιτευχθεί μεγαλύτερη συμμετοχή στην Ελβετική δημόσια ζωή, ενώ στράφηκε επίσης κατά της πρωτοβουλίας των πολιτών «Για μέτρια μετανάστευση (πρωτοβουλία περιορισμού)».

Στις δημοτικές εκλογές της Ζυρίχης τον Φεβρουάριο του 2022, το Volt συμμετείχε για πρώτη φορά σε εκλογές στην Ελβετία και παρουσίασε υποψηφίους σε 2 από τις 9 εκλογικές περιφέρειες. Στην εκλογική περιφέρεια 7+8 το κόμμα έλαβε 0,24%, στην εκλογική περιφέρεια 10 0,34%, πράγμα που σημαίνει ότι δεν κέρδισε καμία έδρα.

Το κόμμα είναι μέλος της Ελβετικής Πρωτοβουλίας για την Ευρώπη, η οποία καλεί το Κοινοβούλιο και το Ομοσπονδιακό Συμβούλιο να ξεκινήσουν διαπραγματεύσεις με την ΕΕ σχετικά με θεσμικά ζητήματα και συνεργασία.

### Ελλάδα

Το Βολτ Ελλάδας ιδρύθηκε το 2018. Τον Ιούλιο του 2022, η ομάδα εξέλεξε την πρώτη εκτελεστική γραμματεία και μια επιτροπή δεοντολογίας, οι οποίες ανέλαβαν την αρμοδιότητα να προετοιμάσουν την ίδρυσή του ως κόμματος. Στις 4 Οκτωβρίου 2022, το κόμμα εγγράφηκε επίσημα, καθιστώντας το 18ο εγγεγραμμένο κόμμα του Volt Europa. Τον Δεκέμβριο του 2022, η Volt ίδρυσε τη νέα πολιτική συμμαχία Πράσινο & Μωβ μαζί με τα κόμματα Οικολόγοι Πράσινοι, Κόμμα Πειρατών Ελλάδας, Πράσινοι - Αλληλεγγύη, Ελληνικό Κόμμα για τα Ζώα και το οικοφεμινιστικό κίνημα Κύκλος. Το κόμμα πραγματοποίησε το ιδρυτικό του συνέδριο στην Αθήνα στις 11 και 12 Μαρτίου 2023. Ωστόσο, η συμμαχία Πράσινο & Μωβ αποκλείστηκε από τη συμμετοχή στις εκλογές του Μαΐου του 2023 από τον Άρειο Πάγο λόγω μη-προσκόμισης εγγράφων. Στις εκλογές του Ιουνίου, η συμμαχία έλαβε το 0,3% των ψήφων σε εθνικό επίπεδο.

### Εσθονία
Ο Πρώην Πρόεδρος και Υπουργός Εξωτερικών της Εσθονίας, Τόμας Χέντρικ Ίλβες, εντάχθηκε στο Volt Europa στις 10 Απριλίου 2025, αθετώντας την προηγούμενη δέσμευσή του να μην προσχωρήσει σε κανένα πολιτικό κόμμα. Υπερασπίστηκε την απόφασή του λέγοντας ότι «κατά τη γνώμη μου, το Volt εκπροσωπεί όλα όσα πιστεύω» και «μοιράζομαι τις αξίες που πρεσβεύει το Volt». Το Volt Εσθονίας δεν έχει συμμετάσχει σε καμία εκλογή.

### Ηνωμένο Βασίλειο
Το Volt Ηνωμένου Βασιλείου (αγγλ. Volt UK) καταχωρήθηκε στην βρετανική Εκλογική Επιτροπή τον Ιανουάριο του 2020, και κάνει εκστρατεία για την επανένταξη του Ηνωμένου Βασιλείου στην Ευρωπαϊκή Ένωση.

### Ιρλανδία
Το Volt Ιρλανδίας (ιρλ. Volt Éire) σχηματίστηκε κατά την περίοδο πριν από τις ευρωπαϊκές εκλογές του 2019, αλλά αρχικά δεν εγγράφθκε ως κόμμα, πραγματοποιώντας συναντήσεις σε διάφορες πόλεις. Τον Οκτώβριο του 2021, η ομάδα ξεκίνησε μια προσπάθεια να εγγραφθεί ως κόμμα. Για να γίνει αυτό, απαιτούνται 300 υπογραφές από Ιρλανδούς πολίτες και πολίτες της ΕΕ που ζουν στην Δημοκρατία της Ιρλανδίας.

### Ισπανία
Το Volt Ισπανίας (ισπ. Volt España) εγγράφηκε επίσημα ως κόμμα στην Ισπανία στις 15 Ιουνίου 2018 ως τρίτο τοπικό παράρτημα. Το κόμμα κέρδισε 32.291 ψήφους στις Ευρωεκλογές του 2019. Τον Μάιο, το κόμμα συμμετείχε στις τοπικές εκλογές στη Μαδρίτη για πρώτη φορά μετά τις ευρωπαϊκές εκλογές, αλλά δεν κατάφερε να κερδίσει καμία έδρα. Κατά τη διάρκεια των εκλογών, ένας εκπρόσωπος του δεξιού-λαϊκιστικού κόμματος Vox προειδοποίησε να μην γίνει σύγχυση με το κόμμα του, καθώς η τοποθέτηση των ψηφοδελτίων το ένα δίπλα στο άλλο είχε, σύμφωνα με τον ίδιο, ως στόχο να προκαλέσει σύγχυση. Η μέση ηλικία των μελών του Volt στην Ισπανία είναι κάτω των 35 ετών, και πρόεδροι του είναι η Ρέιτσελ Αρτσιούλο και ο Κριστιάν Καστριγιόν.

### Ιταλία
Το Volt Ιταλίας (ιταλ. Volt Italia) ιδρύθηκε στις 18 Ιουλίου 2018. Η Ντανιέλα Πάτι και ο Γκουίντο Σιλβέστρι είναι ηγέτες του κόμματος και ο Πασκουάλε Λισένα είναι ταμίας.

Το κόμμα δεν μπόρεσε να συμμετάσχει στις Ευρωεκλογές του 2019, καθώς δεν κατάφερε να συγκεντρώσει τις απαιτούμενες 150.000 συμβολαιογραφικά επικυρωμένες υπογραφές υποστηρικτών. Έκτοτε, το κόμμα έχει συμμετάσχει σε μια σειρά περιφερειακών και τοπικών εκλογών, κερδίζοντας έδρες στη Μάντοβα και την Ισέρνια, μεταξύ άλλων πόλεων, όπου η Φεντερίκα Βίντσι, τότε πρόεδρος του Volt Ιταλίας, εξελέγη αντιδήμαρχος.

Στις περιφερειακές εκλογές της Μπαζιλικάτα το 2024, ο υποψήφιος του Volt, Ευστάθιο Φόλια, κέρδισε 1,21% των ψήφων.

### Κοσσυφοπέδιο
Το Volt Κοσσυφοπέδιου (αλβ. Volt Kosova, σερβ. Волт Косово) δεν είναι εγγεγραμμένο ως κόμμα στο Κοσσυφοπέδιο, αλλά δραστηριοποιείται ως μέρος του κινήματος σε εθνικό επίπεδο και συμμετέχει στο ευρωπαϊκό επίπεδο του Volt.

### Κύπρος
Το Βολτ Κύπρου (τουρ. Volt Kıbrıs, αγγλ. Volt Cyprus) ιδρύθηκε στις 3 Δεκεμβρίου 2023. Τον Νοέμβριο του 2023, η βουλευτής Αλεξάνδρα Ατταλίδου ανακοίνωσε την πρόθεσή της να ενταχθεί στο Βολτ και στη συνέχεια εξελέγη συμπρόεδρος στο ιδρυτικό συνέδριο του κόμματος. Το κόμμα είναι πλήρως ενεργό στο κυπριακό πολιτικό σύστημα και συμμετέχει στις τοπικές και ευρωπαϊκές εκλογές. Στις ευρωεκλογές του 2024, το κόμμα κέρδισε το 2,9% των ψήφων και, ως εκ τούτου, δεν κέρδισε καμία έδρα.

### Λουξεμβούργο
Το Volt Λουξεμβούργου (λουξ. Volt Lëtzebuerg, γαλ. Volt Luxembourg, γερ. Volt Luxemburg) ιδρύθηκε το 2019 και έλαβε περίπου το 2% των ψήφων στις ευρωεκλογές του 2019. Δεν επανέλαβε αυτό το αποτέλεσμα στις ευρωπαϊκές εκλογές του 2024, όπου το κόμμα κέρδισε το 1,04% των ψήφων και δεν έλαβε καμία έδρα.

### Μάλτα
Το Volt Μάλτας (αγγλ. Volt Malta, μαλτ. Volt Malta) καταχωρήθηκε επίσημα ως πολιτικό κόμμα στη Μάλτα τον Μάιο του 2021 και συμμετείχε στις εκλογές του 2022 για το εθνικό κοινοβούλιο, με δύο υποψηφίους που κάλυπταν τέσσερις περιφέρειες.

### Ολλανδία

Το Volt Ολλανδίας (ολλ. Volt Nederland) είναι το εγγεγραμμένο πολιτικό κόμμα του Volt στην Ολλανδία και ιδρύθηκε στις 23 Ιουνίου 2018 στην Ουτρέχτη. Το κόμμα έλαβε το 2,42% των ψήφων στις γενικές εκλογές του 2021, κερδίζοντας τρεις έδρες στη Ολλανδική Βουλή των Αντιπροσώπων. Έκτοτε, έχασε μία έδρα λόγω της απομάκρυνσης της Νιλουφέρ Γκουντογκάν από το κόμμα, λόγω αναφορών για απερίσκεπτη και καταχρηστική συμπεριφορά.

Στις γενικές εκλογές του Νοεμβρίου 2023, το Volt έλαβε το 1,69% των ψήφων, με αποτέλεσμα να κερδίσει 2 έδρες στην Ολλανδική Βουλή των Αντιπροσώπων.

Για τις ευρωεκλογές του 2024, το Volt έλαβε το 5,13% των ψήφων, κερδίζοντας 2 από τις 31 ολλανδικές έδρες στο Ευρωπαϊκό Κοινοβούλιο.

### Ουκρανία
Το Volt Ουκρανίας (ουκ. Вольт Україна/Volʹt Ukrayina) ιδρύθηκε τον Ιούλιο του 2022. Ιδρυτής και πρόεδρος του είναι ο Μικαΐλο Πομπιγκάι, βετεράνος πολέμου και επικεφαλής της μη κερδοσκοπικής οργάνωσης Land of The Free. Το Volt Ουκρανίας υποστηρίζει την ένταξη της Ουκρανίας στην ΕΕ, καθώς και την παροχή μεγαλύτερης στρατιωτικής υποστήριξης και τον ευρωπαϊκό προσανατολισμό της Ουκρανίας. Τα μέλη του Volt Ουκρανίας βοηθούν επίσης στην υποστήριξη προσφύγων και στην εξεύρεση στέγης στην Ευρώπη.

### Πολωνία
Το Volt Πολωνίας (πολ. Volt Polska) λειτουργεί στην Πολωνία ως εγγεγραμμένη οργάνωση από το 2023, συμμετέχοντας σε τοπικές πρωτοβουλίες και σε διεθνείς δομές του Volt.

### Πορτογαλία
Τον Οκτώβριο του 2019, το Volt Πορτογαλίας (πορτ. Volt Portugal) υπέβαλε περισσότερες από τις 9.000 υπογραφές που απαιτούνται για την εγγραφή του ως πολιτικό κόμμα. Μετά από πολλές καθυστερήσεις, το Συνταγματικό Δικαστήριο ενέκρινε το Volt Πορτογαλίας ως το 25ο κόμμα της χώρας τον Ιούνιο του 2020. Το Volt Πορτογαλίας είχε αρχικά προγραμματίσει να συμμετάσχει στις περιφερειακές εκλογές στις Αζόρες το φθινόπωρο του 2020, αλλά δεν μπόρεσε να το κάνει λόγω της αργής διαδικασίας εγγραφής, η οποία δεν του έδωσε αρκετό χρόνο για να προσλάβει υποψηφίους.

Στις τοπικές εκλογές του Σεπτεμβρίου 2021, το κόμμα συμμετείχε στις εκλογές στη Λισαβόνα (0,58%), στο Πόρτο (0,42%), το Τούμαρ (1,36%), την Κοΐμπρα (συνασπισμός 43,92%) και το Οέιρας (συνασπισμός 7,57%), κερδίζοντας μια έδρα στην Κοΐμπρα. Ο ανεξάρτητος ευρωβουλευτής Φρανσίσκο Γκουερέιρο υποστήριξε το κόμμα στις τοπικές εκλογές και ανακοίνωσε ότι θα ενταχθεί στο κόμμα μετά τη λήξη της θητείας του.

Στις γενικές εκλογές του Ιανουαρίου 2022, το Volt Πορτογαλίας συμμετείχε για πρώτη φορά σε εθνικές εκλογές, υποβάλλοντας υποψηφιότητες σε 18 από τις 20 περιφέρειες. Το κόμμα έλαβε το 0,1% των ψήφων και δεν κέρδισε καμία έδρα.

### Ρουμανία
Το Volt Ρουμανίας (ρουμ. Volt România) είναι το εγγεγραμμένο πολιτικό κόμμα του Volt στη Ρουμανία. Εγγράφηκε τον Φεβρουάριο του 2021 και είναι το 15ο εγγεγραμμένο εθνικό κόμμα του Volt Europa. Το κόμμα δραστηριοποιείται στη χώρα από το 2017, συμμετέχοντας σε πρωτοβουλίες κατά των επιθέσεων κατά του κράτους δικαίου και κινητοποιώντας τη διασπορά να συμμετάσχει στις εκλογές.

### Σλοβακία
Οι συμπρόεδροι του Volt Slovakia (σλοβ. Volt Slovensko) είναι η Λουτσία Κλεστίνκοβα και ο Ρικ Ζένικ. Το κόμμα πραγματοποίησε το ιδρυτικό του συνέδριο στις 3 Φεβρουαρίου 2024. Έχει περισσότερες γυναίκες μέλη από άνδρες.

### Σλοβενία
Το Volt Σλοβενίας (σλοβ. Volt Slovenija) ηγείται επί του παρόντος από τον Σβεν Φρανκ.

### Σουηδία
Το Volt Sweden (σουη. Volt Sverige) είναι το εγγεγραμμένο πολιτικό κόμμα του Volt στη Σουηδία. Ο Μάικλ Χολτζ και το Αλεξάντερ Λοφ είναι ηγέτες του κόμματος και ο Έρικ Αντρέν είναι ταμίας. Το κόμμα συμμετείχε στις ευρωεκλογές του 2019, αλλά ως Ανεπίσημο υποψήφιο κόμμα χωρίς δικά του ψηφοδέλτια, βασιζόμενο στους ψηφοφόρους να γράψουν το όνομα του κόμματος σε λευκά ψηφοδέλτια. Το Volt Σουηδίας έλαβε 146 ψήφους με αυτόν τον τρόπο.

Στις αρχές Νοεμβρίου 2021, το παράρτημα του δήμου Λιουσνάρσμπεργκ του κόμματος Φιλελεύθεροι ανακοίνωσε την πρόθεσή του να μετατραπεί σε οργάνωση και να συμμετάσχει στις τοπικές εκλογές με το κόμμα Volt. Ο τοπικός εκλεγμένος εκπρόσωπος του κόμματος προσχώρησε στο Volt, καθιστώντας τον τον πρώτο και μοναδικό εκπρόσωπο του Volt στη Σουηδία.

Το κόμμα συμμετείχε στις βουλευτικές εκλογές του 2022 και έλαβε 89 ψήφους. Στις ευρωεκλογές του 2024 έλαβε 388 ψήφους, αριθμός που δεν ήταν αρκετός για να κερδίσει έδρα.

### Τσεχία
Το Volt στην Τσεχία ιδρύθηκε το 2019 και λειτουργούσε από τις 11 Απριλίου 2021 έως τις 28 Ιουνίου 2022 ως η εγγεγραμμένη οργάνωση Volt Česká republika, z.s, με την Καρολίνα Μάχοβα και τον Άνταμ Χάνκα ως προέδρους του συλλόγου και τον Γιαν Κλάτιλ ως ταμία. Το Volt είναι πλέον εγγεγραμμένο ως πολιτικό κόμμα με την ονομασία Volt Česko.

Στις Δημοτικές εκλογές της Πράγας το 2022, το κόμμα συμμετείχε για πρώτη φορά σε εκλογές. Το Volt έλαβε 4.816 ψήφους (0,14%) και ως εκ τούτου δεν κέρδισε έδρα.

### Φινλανδία
Το Volt Φινλανδίας (φινλ. Volt Suomi) άρχισε να συλλέγει υπογραφές τον Ιούλιο του 2023 για να εγγραφθεί επίσημα ως κόμμα και να μπορεί να συμμετάσχει στις εκλογές. Η αίτηση ολοκληρώθηκε με το Volt να έχει συγκεντρώσει μόνο 553 υπογραφές από τις 5000 που απαιτούνταν έως τον Ιούνιο του 2024.

## Αποτελέσματα Ευρωεκλογών
### Ευρωεκλογές 2019

Επιπλέον, ο Άντρεα Βενζόν, συνιδρυτής του Volt, έθεσε υποψηφιότητα στην εκλογική περιφέρεια του Λονδίνου. Καθώς το Volt δεν κατάφερε να εγγραφεί ως πολιτικό κόμμα στο Ηνωμένο Βασίλειο, ο Βενζόν έθεσε υποψηφιότητα ως ανεξάρτητος υποψήφιος, αν και εξωτερικά κάτω από τη σημαία του Volt.

Στις Γαλλία (δεν μπόρεσε να συγκεντρώσει 800.000 ευρώ για να καλύψει τις νομικές απαιτήσεις για την εκτύπωση των δικών του ψηφοδελτίων), Ιταλία (απέτυχε να συλλέξει 150.000 υπογραφές), Αυστρία (απέτυχε να συγκεντρώσει 2.600 υπογραφές), Πορτογαλία (απέτυχε να συγκεντρώσει 7.500 υπογραφές), και Δανία (δεν κατάφερε να συγκεντρώσει αριθμό δηλώσεων ψηφοφόρων που αντιστοιχούσαν σε τουλάχιστον 2% όλων των έγκυρων ψήφων στις τελευταίες γενικές εκλογές), το Volt είχε σκοπό να συμμετάσχει στις εκλογές του Ευρωπαϊκού Κοινοβουλίου, αλλά δεν μπόρεσε να ανταποκριθεί στις τοπικές απαιτήσεις εγκαίρως.

### Ευρωεκλογές 2024

Άλλα εθνικά κόμματα που ανακοίνωσαν την πρόθεσή τους να θέσουν υποψηφιότητα, αλλά τελικά δεν κατάφεραν να συγκεντρώσουν αρκετές υπογραφές για την εγγραφή τους:

* Volt Αυστρίας, κορυφαίοι υποψήφιοι: Νίνι Τσικλάουρι, Αλεξάντερ Χάρερ
* Volt Δανίας, κορυφαίοι υποψήφιοι: Τζέικομπ Όβερμπι Κίρκεγκαρντ, Κάθριν Ρίχτερ
* Volt Φινλανδίας
* Η κοινή λίστα του Volt Ρουμανίας *"Coaliția Verde Progresistă"* with *[[Κόμμα ΤΩΡΑ (Ρουμανία)|ACUM]]* και *SENS*.

## Αποτελέσματα εθνικών εκλογών
### Βέλγιο

### Βουλγαρία

*Ο συνασπισμός «[[Σηκωθείτε! Έξω η Μαφία]]» κέρδισε 14 έδρες στις [[Βουλγαρικές βουλευτικές εκλογές 2021]], καμία από αυτές τις έδρες δεν δόθηκαν σε μέλη του Βολτ.*

### Γερμανία

### Ελλάδα

### Ηνωμένο Βασίλειο

#### Σκωτία

*Το [[κόμμα «Ανανεώστε τη Σκωτία»]] συμμετείχε σε πέντε περιοχές και καμία εκλογική περιφέρεια στις [[Σκωτσέζικες βουλευτικές εκλογές 2021]].*

### Λουξεμβούργο

### Μάλτα

### Ολλανδία

### Πορτογαλία

### Σουηδία

 

## Βραβεία

## Διεθνείς συνεργασίες
Από τις 14 έως τις 19 Ιουλίου του 2021, εκπρόσωποι του Volt Europa ταξίδεψαν στο Ερεβάν της Αρμενίας, για να συναντηθούν με εκπροσώπους του Ευρωπαϊκού Κόμματος της Αρμενίας.

Τον Νοέμβριο του 2021, το κυπριακό κίνημα Νέο Κύμα - Η Άλλη Κύπρος και το Volt υπέγραψαν μνημόνιο συνεργασίας για την συγχώνευση τους.

## Σημειώσεις


## Πηγές

Κατηγορία:Πολιτικά κινήματα στην Ευρώπη
Κατηγορία:Πανευρωπαϊκά πολιτικά κόμματα